До
Главния прокурор на Република България 

Г-н БОРИС ВЕЛЧЕВ

Уважаеми г-н Велчев,

Обръщаме се към Вас в качеството си на бивши председатели на Управителния съвет на Съюза на съдиите в България. Поводът е интервюто на министъра на вътрешните работи г-н Цветан Цветанов, публикувано на 23.01.2012 г. във вестник „24 часа”. 
Държим да припомним, че от основаването на ССБ до сега винаги сме отстоявали независимостта на съда и същевременно сме били остро критични към проявите на безпринципност, непотизъм и други срамни явления в съдебната система. Винаги сме реагирали срещу опитите съдът да бъде подчинен на конкретните властимащи, включително и на Вашия предшественик. Никога не сме си позволявали обобщаващи критични оценки за цялостната работа на МВР и прокуратурата. Правили сме ясно разграничение между недопустимите изказвания на лица с ръководни функции и редовите полицаи и прокурори. 

В цитираното интервю министър Цветанов за пореден път си позволява да обсъжда в характерния за него стил актове на съдии, като атаката вече е персонално насочена срещу председателя на УС на ССБ – колегата Мирослава Тодорова. Ние като съдии нямаме право да обсъждаме висящото дисциплинарно производство, по което на съдия Тодорова беше наложено дисциплинарно наказание от ВСС за забавено изготвяне на мотиви към постановени вече присъди. Дисциплинарното дело още не е приключило.
Министър Цветанов обаче, използвайки този факт, си позволява да прави внушения, че по едно от тези дела, по което съдия Тодорова е постановила тежка ефективна присъда спрямо подсъдим, който според министър Цветанов е „емблематична фигура за наркотрафика в страните от Европа” и че забавянето на мотивите е в полза на осъденото лице. Той заявява: „Започваме да си задаваме въпроса дали това не е в услуга на организираната престъпност… Точно тази съдийка и този съюз бяха най-критични към дейността на МВР…тя бе основната движеща сила за публичните декларации срещу мои изказвания”, и „С поведението си Тодорова и хора като нея биха могли да създадат благоприятна среда в полза на организираната престъпност. В този смисъл можем да предполагаме схемите за функционирането на така наречения Октопод в съдебната система.”
Следва да се има предвид, че по конкретното дело присъдата, постановена от съдия Тодорова не е влязла в сила, тъй като е обжалвана от подсъдимите. Прокуратурата не я е протестирала, но делото все още е висящо, а министър Цветанов за пореден път си позволява да се произнася кой е виновен. Сам знаете, че за подобно изказване на по висящо дело, България вече осъдена от съда в Страсбург. 
Понятно е ожесточението на министър Цветанов срещу позицията и действията на ССБ по повод неговите яростни атаки срещу съда, довели дори до критичния доклад на Европейската асоциация на съдиите, изпратен и до Европейската комисия. Но направените от него внушения, че председателят на ССБ създава благоприятна среда в полза на организираната престъпност, няма да бъдат оставени от нас без последствие.
В много предходни случаи, когато от министър Цветанов бяха отправени неконкретизирани изявления за обвързаност на съдии с престъпността, отправяните от нас призиви за предприемане на съответните следващи се от МВР действия по разкриване и разследване на такива връзки останаха без отговор. Поради това счетохме, че в този случай следва да се обърнем към Вас. В правомощията на оглавяваната от Вас институция е, да изиска конкретната информация, с която господин Цветанов разполага и въз основа на която прави горните внушения по отношение на съдия Тодорова. Също така в правомощията на прокуратурата е, да установи: ако такива данни са били на разположение на министъра на вътрешните работи или на негови подчинени лица, били ли са те своевременно съобщени на органите на държавното обвинение. Считаме, че именно прокуратурата следва да установи извършени ли са от съдия Тодорова действия “в услуга на организираната престъпност” и да повдигне обвинение, ако отговорът на този въпрос е положителен. Но в обратната хипотеза, именно държавното обвинение следва да се произнесе, дали в изпълнение на възложените му функции министърът на вътрешните работи дава изявления от името на ръководеното от него ведомство, без същото да разполага с информация като изнесената и дали по този начин не се упражняват превратно властнически правомощия с цел да бъде причинена другиму вреда.

И на други висши представители на изпълнителната власт в различни предходни правителства сме обяснявали, че в момента, в който тяхната политическа сила премине в опозиция, точно те са хората, които най-много имат интерес от независим съд, който няма да се страхува и да „служи” на силните на деня. И сега заявяваме, че ССБ няма да се откаже от действия в защита на независимостта на съда и на правовата държава. Едно от тези действия е настоящото писмо.

Затова се обръщаме към Вас със следната настоятелна молба:

1. Да разпоредите извършване на проверка, която да установи поради какви причини осъденият на продължителен срок лишаване от свобода Васил Маникатов се е оказал извън мястото за изтърпяване на наказанието много преди изтичане на срока на присъдата;
2. Да извършите проверка по повод твърденията и действията на министър Цветанов, които са извън рамките на неговата компетентност, засягат интересите на правосъдието и увреждат конкретен съдия.
Прилагаме позицията на съдия Тодорова, която тя публично огласи по повод на конкретното дело. 
Разчитаме на Вашето активно отношение не само в качеството Ви на Главен прокурор, а и на обичан и уважаван преподавател по наказателно право, който не би следвало да бъде убеждаван от каква важност е за едно общество в демократична държава, съдиите да не бъдат клеветени и сплашвани от представителите на изпълнителната власт, независимо колко висока е заеманата от тях позиция. 






С уважение:










Капка Костова










Нели Куцкова 









Стоил Сотиров

